’I Guds navn. Allah er den største’

Denne muslimske velsignelse lyder over alt det oksekød, som patienterne på et af landets største hospitaler sætter tænderne i.

Hvidovre Hospital har nemlig af religiøse hensyn valgt, at når der serveres oksekød til de over 40.000 patienter, der hvert år er indlagt, så skal det være halalslagtet.

Tiltaget møder hård kritik fra integrationsekspert Mehmet Ümit Necef, lektor på Syddansk Universitet.

– Det er en forfejlet politik. Vi har religionsfrihed i Danmark, og det indebærer, at den ene religions forskrifter ikke skal påduttes andre, siger han.

Samtidig mener Mehmet Ümit Necef, at det er et misforstået hensyn, at hospitalet favoriserer én minoritetsgruppe.

– Jeg kan godt forstå det logiske: Hospitalet vil opnå, at de tilfredsstiller muslimer. Men problemet er, at det vil irritere dem, der er imod halal-slagtning for eksempel ateister eller kristne, siger han.

Vicedirektør på Hvidovre Hospital Torben Mogensen kan ikke se noget problem og understreger, hospitalet ikke har modtaget klager over halalkødet.

– Vi har mange patienter med anden etnisk baggrund, som vi skal tage hensyn til - og så vil det være umuligt at have både det ene og det andet slags oksekød, siger han.

Torben Mogensen mener heller ikke, at hospitalet er med til at trække islamisk tro ned over hovedet på de ikke-muslimske patienter.

– For det første mener jeg ikke, at en slagtemetode som sådan har noget med tro at gøre. Det andet er jo, at alle kyllinger i Danmark er halalslagtet, og det har mig bekendt ikke fået nogen til at stoppe med at spise kylling, siger han.

Læs mere i Ekstra Bladet mandag: